KOMISIJAS ĪSTENOŠANAS LĒMUMS

(2017. gada 3. augusts)

par to, lai Eiropas Savienības Oficiālajā Vēstnesī publicētu vienoto dokumentu, kas minēts Eiropas Parlamenta un Padomes Regulas (ES) Nr. 1308/2013 94. panta 1. punkta d) apakšpunktā, un atsauci uz produkta specifikācijas publikāciju attiecībā uz nosaukumu vīna nozarē

(Picpoul de Pinet (ACVN))

(2017/C 253/05)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 97. panta 3. punktu,

tā kā:

Saskaņā ar Regulas (ES) Nr. 1308/2013 97. panta 2. punktu Komisija šo pieteikumu ir izskatījusi un konstatējusi, ka Regulas (ES) Nr. 1308/2013 93.–96. panta, 97. panta 1. punkta, kā arī 100., 101. un 102. panta nosacījumi ir izpildīti. Lai gan nosaukumā Picpoul de Pinet ir lietots vārds picpoul, kas ir vīna vīnogu šķirnes nosaukums, ir konstatēts, ka nosaukums tika tradicionāli lietots attiecīgās dalībvalsts teritorijā, jo īpaši tādēļ, ka reģistrācijas pieteikums seko iepriekšējā nosaukuma Languedoc Picpoul-de-Pinet atsaukšanai no Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistra. Tādējādi nosaukums Picpoul de Pinet ir cilmes vietas nosaukums Regulas (ES) Nr. 1308/2013 93. panta 2. punkta nozīmē. Tomēr iespējamā tāda cilmes vietas nosaukuma Picpoul de Pinet reģistrācija, kā prasīts, neliegs izmantot vīna vīnogu šķirnes nosaukumu ‘picpoul’ tādu vīnu marķējumā, kas iegūti no vīnogu šķirnes ‘picpoul’, bet nav ražoti saskaņā ar Picpoul de Pinet specifikāciju, jo Regulas (ES) Nr. 1308/2013 100. panta 3. punktā minētie nosacījumi nav izpildīti.

IR NOLĒMUSI ŠĀDI.

Vienīgais pants

Vienotais dokuments, kas minēts Regulas (ES) Nr. 1308/2013 94. panta 1. punkta d) apakšpunktā, un atsauce uz produkta specifikācijas publikāciju attiecībā uz nosaukumu Picpoul de Pinet (ACVN) ir iekļauti šā lēmuma pielikumā.

Saskaņā ar Regulas (ES) Nr. 1308/2013 98. pantu divu mēnešu laikā no šā lēmuma publicēšanas Eiropas Savienības Oficiālajā Vēstnesī drīkst celt iebildumus pret šā panta pirmajā daļā minēto nosaukuma aizsardzību.

(1) OV L 347, 20.12.2013., 671. lpp.

(2) Padomes 1999. gada 17. maija Regula (EK) Nr. 1493/1999 par vīna tirgus kopīgo organizāciju (OV L 179, 14.7.1999., 1. lpp.).

(3) Komisijas 2002. gada 29. aprīļa Regula (EK) Nr. 753/2002, ar ko paredz konkrētus noteikumus Padomes Regulas (EK) Nr. 1493/1999 piemērošanai attiecībā uz konkrētu vīna nozares produktu aprakstu, apzīmējumu, noformējumu un aizsardzību (OV L 118, 4.5.2002., 1. lpp.).

(4) Komisijas 2013. gada 26. februāra Īstenošanas regula (ES) Nr. 172/2013 par dažu pašreizējo vīnu nosaukumu svītrošanu no Padomes Regulā (EK) Nr. 1234/2007 paredzētā reģistra (OV L 55, 27.2.2013., 20. lpp.).

PIELIKUMS

VIENOTS DOKUMENTS

PICPOUL DE PINET

PDO-FR-N1672

Pieteikuma iesniegšanas datums: 6.1.2014.

1. Reģistrējamais nosaukums vai nosaukumi

Picpoul de Pinet

2. Ģeogrāfiskās norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna(-u) apraksts

Picpoul de Pinet

Kontrolēto cilmes vietas nosaukumu Picpoul de Pinet izmanto tikai sausiem, nedzirkstošiem baltvīniem.

Šiem vīniem dabiskā minimālā spirta tilpumkoncentrācija ir 12 %.

Fermentējamo cukuru saturs vīnos, kas gatavi pārdošanai, nepārsniedz 3 g/l.

Ar nosaukumu Picpoul Pinet apzīmētie produkti ir tikai baltie vīni, kas izgatavoti tikai no vienas vīnogu šķirnes – Piquepoul Blanc.

Šiem vīniem ir spoža krāsa, gaiši zeltaina ar zaļganīgu toni jauniem vīniem. Smalko un eleganto buķeti visbiežāk veido ziedu (liepas, vilkābele) un augļainuma aromāts ar citrusaugļu smaržas niansēm (greipfrūts, citrons) un vieglu mineralitāti.

Tā garša ir smalki līdzsvarota un svaiga ar raksturīgu skābuma komponenti, ar ko tas atšķiras no visiem reģiona baltajiem vīniem.

5. Vīndarības metodes

a. Galvenās vīndarības metodes

Vīndarības metodes

Īpašā vīndarības metode

Koksnes gabalu izmantošana ir aizliegta.

Enoloģiskās ogles izmantošana atsevišķi vai kombinācijā ar sagatavotiem preparātiem ir aizliegta.

Vīnu iegūst, tieši presējot ar visas vīnogu ražas iepriekšēju macerāciju vai bez tās.

Iepriekšēja visas vīnogu ražas macerācija tiek veikta ar inertizāciju aizsargātai vīnogu ražai.

Audzēšanas prakse

Vīnkoku stādījumu minimālā biezība ir 4 400 vīnkoku stādu uz hektāru platības.

Vīnkoku rindstarpu platums nedrīkst pārsniegt 2,25 metrus.

Katram vīnkokam ir ne vairāk par 2,25 kvadrātmetriem platības.

Vīnkoki tiek obligāti atsieti.

b. Maksimālās ražas

66 hl/ha

6. Noteiktais apgabals

Vīnogu novākšana, vinifikācija, vīnu gatavošana un kopšana tiek veikta šādu Hérault departamenta pašvaldību teritorijā: Castelnau-de-Guers, Florensac, Mèze, Montagnac, Pinet, Pomerols.

7. Galvenās vīna vīnogu šķirnes

Piquepoul blanc B

8. Saiknes vai saikņu apraksts

Ģeogrāfiskais apgabals atrodas netālu no Vidusjūras, blakus ezeram Etang de Thau, ceļa Via Domitia abās pusēs, starp Agde, Pézenas un Sète pašvaldībām.

Krīta un pliocēna ģeoloģiskās un augsnes formācijas ir izveidojušas lēzenu reljefu, kas pakāpeniski nolaižas līdz ezeram un parasti ir vērsts ziemeļrietumu/dienvidaustrumu virzienā. No ezera krastiem vīndārzi terasu veidā paceļas līdz 100 metru augstumam. Plakankalnē atrodas tikai vīndārzi, bet ģeogrāfiskā apgabala ziemeļu daļā tie izkaisīti starp pīniju mežiem un garigām.

Gada vidējais nokrišņu daudzums ģeogrāfiskajā apgabalā ir ļoti neliels, jo īpaši vasaras periodā. Gada vidējā temperatūra ir augsta. Apkārtējām ūdenstilpēm ir izšķiroša nozīme temperatūras starpību samazināšanā – jūras un ezera Etang de Thau tuvums samazina gada un diennakts temperatūras svārstības, jūras vēji pazemina vasaras dienas temperatūru. Šim karstajam jūras klimatam ir tipiska flora ar ainavā izkaisītām pīniju un akmens vai Kermes ozolu audzēm.

Norādījumi par to, ka nosaukuma Picpoul de Pinet ģeogrāfiskais apgabals ir izmantots vīnogu audzēšanai, pieejami jau no romiešu laikiem – par to liecina gallu-romiešu villu paliekas.

Šis vīndārzs, kas atrodas tuvu antīkajām Sète un Agde ostām, ir viens no Vidusjūras reģiona vēsturiskajiem vīndārziem. Jau no senatnes ar nosaukumu Vignoble de la Marine vai La Marine tas ir labi pazīstams kā baltā vīna ražošanas apgabals.

Vīnogu šķirne piquepoul B ir labi nostiprinājusies vienā no šīm piemērotajām vietām un to 1608. gadā Olivier de SERRES min kā vienu no izkoptajām vīnogu šķirnēm ar nosaukumu Pique-Poule blanc. Šīs šķirnes vīnogas ļoti viegli atdalās no ķekara, un ļoti gatavo ogu savākšanai vīnkopji zem vīnkokiem novieto “paplātes”. 1945. gada 11. decembrīPiquepoul de Pinet ar dekrētu klasificē Langdokas balto vīnu kategorijā un 1954. gada 26. novembrī ģeogrāfiskā apgabala baltajiem vīniem piešķir cilmes vietas nosaukumu appellation d’origine vin délimité de qualité supérieure Picpoul de Pinet (ierobežota audzēšanas apgabala augstākās kvalitātes vīns Picpoul de Pinet). 1960. gadā projektam, kurā bija apvienoti 15 Hérault un Aude departamenta vēsturiskie cilmes vietas nosaukumi, tiek piešķirts cilmes vietas nosaukums appellation d’origine vin délimité de qualité supérieure Coteaux du Languedoc (ierobežota audzēšanas apgabala augstākās kvalitātes vīns Coteaux du Languedoc. Nosaukuma daļa Languedoc norāda uz šīs tūkstošgadīgās vīnkopības vēsturisko un kultūras īpatnību.

Ražotājiem, kam piešķirts ierobežota audzēšanas apgabala augstākās kvalitātes vīna Picpoul de Pinet nosaukums, piedalās šajā projektā kopš 1984. gada. 1985. gadā, izveidojot kontrolētas cilmes vietas nosaukumu Coteaux du Languedoc, nosaukums Picpoul de Pinet, tika saglabāts, lai dotu iespēju papildināt kontrolēto cilmes vietas nosaukumu ar ģeogrāfisko nosaukumu Picpoul de Pinet (baltais vīns, kas iegūts no vienas vīnogu šķirnes Piquepoul B).

Vīnkopības zinātība izpaužas vīndārza vietas izvēlē – tikai uz zemesgabaliem, kas atrodas uz lēzenākajām nogāzēm ar labi apūdeņotu un drenētu augsni un kuros ir labi iesakņošanās apstākļi.

Vīnkopības zinātība izpaužas arī audzēšanas metodes izvēlē, spēcīgai vīnogu šķirnei, kuras ražas apjoms nav liels, piemērojot īsu vainagu izmēru (vainagu veidojot tradicionāli kausveidā vai Royat kordona formā), audzēšanas regulēšanu ar mērenu ražu, vīnogulāju stādīšanas biezību virs 4 400 vīnkoku stādiem uz hektāru un atbilstoši ieražām augstu vīnogu gatavības pakāpi.

Visbeidzot, vīnkopības zinātība izpaužas stingrajos noteikumos, kas paredzēti, lai nodrošinātu šīs vīnogu šķirnes ar plānu miziņu kvalitāti transporta laikā, kā arī aizsargātas vīnogu ražas tiešā presēšanā, lai saglabātu vīnu izsmalcināto aromātu un līdzsvarotību.

Lai saglabātu šīs ģeogrāfiskajam apgabalam raksturīgās vīnogu šķirnes mantojuma daudzveidību, ražotāji ir izveidojuši klonu glabātavu, kas kalpo par augu selekcijas pamatu.

Picpoul no Pinet ir baltais vīns, kas izgatavots no vienas vīnogu šķirnes, Piquepoul B, kas pilnīgi pielāgojusies ģeogrāfiskā apgabala dabas videi. Šajā apgabalā ir tikai neliels nokrišņu daudzums, toties dziļās, labi drenētās augsnes kopā ar mitro jūras ietekmi veicina optimālu šīs vēlīnās vīnogu šķirnes nogatavināšanos, ļaujot izpausties ziedu un augļainuma aromātam ar citrusaugļu un vieglas mineralitātes niansēm kopā ar vieglu skābenumu, kas atšķir Picpoul de Pinet baltos vīnus no citiem reģiona baltajiem vīniem.

Vīndaru zinātība izpaužas gan vīndārza vietas izvēlē, gan audzēšanas metodes izvēlē – šai spēcīgajai vīnogu šķirnei parasti izvēlas tradicionālo audzēšanas metodi un audzēšanas regulēšanu – tas atbilstoši ieražām ļauj sasniegt augstu vīnogu gatavības līmeni.

Visbeidzot, ar vislielāko rūpību transportējot un presējot vīnogu ražu, ražotāji nodrošina un uztur vīnu izsmalcināto aromātu un līdzsvarotību.

9. Būtiski papildu nosacījumi

Papildu ģeogrāfiskais nosaukums

Tiesiskais regulējums:

valsts tiesību akti

Papildu nosacījuma veids:

papildu noteikumi attiecībā uz marķēšanu

Nosacījuma apraksts:

Ar šo kontrolēto cilmes vietas nosaukumu apzīmēto vīnu marķējumā var norādīt lielākās ģeogrāfiskās vienības – Langdokas (Languedoc) – nosaukumu. Šīs lielākās ģeogrāfiskās vienības nosaukumā izmantotie burti ne augstumā, ne platumā nedrīkst būt lielāki par pusi no tiem burtiem, kas izmantoti, atveidojot kontrolēto cilmes vietas nosaukumu.

Papildu noteikumi attiecībā uz marķēšanu

Tiesiskais regulējums:

valsts tiesību akti

Papildu nosacījuma veids:

papildu noteikumi attiecībā uz marķēšanu

Nosacījuma apraksts:

Visas fakultatīvās norādes, kuru izmantošanu saskaņā ar Kopienas noteikumiem var reglamentēt dalībvalstis, marķējumā ir rakstītas ar burtiem, kuru izmēri ne augstumā, ne platumā nav lielāki par pusi no to burtu izmēriem, kuri izmantoti, atveidojot šo kontrolēto cilmes vietas nosaukumu.

Tuvākā apkaime

Tiesiskais regulējums:

valsts tiesību akti

Papildu nosacījuma veids:

Atkāpe attiecībā uz ražošanu noteiktajā ģeogrāfiskajā apgabalā.

Nosacījuma apraksts:

Tuvākās apkaimes apvidu, kas atkāpes kārtā noteikts vīnu vinifikācijai un gatavošanai, veido šādu Hérault departamenta pašvaldību teritorija: Agde un Marseillan.

Atsauce uz specifikācijas publikāciju

https://info.agriculture.gouv.fr/gedei/site/bo-agri/document_administratif-b0a39007-4c88-4090-8523-f19de64abead